Document ID: 32003D0597

Odločba Komisije
z dne 4. avgusta 2003
o podrobnih pravilih za uporabo Direktive Sveta 93/25/EGS o izvajanju statističnih raziskovanj o prireji in populaciji ovac in koz
(notificirano pod dokumentarno številko K(2003) 2801)
(2003/597/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 93/25/EGS z dne 1. junija 1993 o izvajanju statističnih raziskovanj o staležu ovac in koz [1], kakor je bila nazadnje spremenjena z Direktivo 97/77/ES [2], in zlasti člena 1(4), člena 2(2), člena 3(2) in (3), člena 7, člena 10(1) in (2) in člena 13(3) Direktive,
ob upoštevanju naslednjega:
(1) Odločba Komisije 94/434/ES z dne 30. maja 1994 o podrobnih pravilih za uporabo Direktive Sveta 93/25/EGS o izvajanju statističnih raziskovanj o populaciji in prireji ovac in koz [3] se je nekajkrat znatno spremenila [4]. Zaradi jasnosti in racionalnosti bi se morala ta odločba kodificirati.
(2) Natančne opredelitve pojmov so potrebne zaradi izvedbe statističnih raziskovanj, predvidenih v Direktivi 93/25/EGS. Najprej je potrebna opredelitev kmetijskih gospodarstev, vključenih v raziskavo. Posamezne kategorije, v katere se razdelijo rezultati statističnega raziskovanja, bi tudi bilo treba natančno opredeliti ter določiti velikostne razrede črede in regije glede na katere države članice v rednih presledkih pripravijo rezultate statističnega raziskovanja. Za pripravo statistike zakola je potrebna enotna opredelitev mase klavnih trupov.
(3) V skladu z Direktivo 93/25/EGS se državam članicam sme, na njihovo lastno zahtevo, dovoliti uporaba administrativnih virov namesto statističnih raziskovanj o staležu ovac in koz ter predpisana razdelitev po velikostnih razredih črede za končne rezultate sodih let.
(4) Države članice so zaprosile za različne vrste dovoljenj.
(5) Ta odločba je v skladu z mnenjem Stalnega odbora za statistiko kmetijstva -
SPREJELA NASLEDNJO ODLOČBO:
Člen 1
1. V členu 2(2) Direktive 93/25/EGS "kmetijsko gospodarstvo" pomeni vsako samostojno vodeno tehnično in gospodarsko enoto, ki proizvaja kmetijske pridelke.
2. Statistično raziskovanje iz člena 1(1) Direktive 93/25/EGS vključuje:
(a) kmetijska gospodarstva z 1ha ali več kmetijskih zemljišč v uporabi;
(b) kmetijska gospodarstva z manj kot 1 ha kmetijskih zemljišč v uporabi, če je njihova pridelava do neke mere namenjena prodaji ali če njihova enota pridelovanja presega nek naraven prag.
3. Države članice, ki želijo uporabiti drugačen prag zajetja v statističnem raziskovanju, se zavežejo, da bodo ta prag določile tako, da se izvzamejo le najmanjša kmetijska gospodarstva ter da izvzeta kmetijska gospodarstva skupaj predstavljajo 1 % ali manj skupnega standardiziranega pokritja, v smislu Odločbe Komisije 85/377/EGS [5], zadevne države članice.
Člen 2
Opredelitve kategorij ovac in koz iz člena 3(1) in člena 13(2) Direktive 93/25/EGS so določene v Prilogi I.
Člen 3
Teritorialna podrazdelitev iz člena 7(1) Direktive 93/25/EGS je določena v Prilogi II.
Člen 4
Razredi velikosti iz člena 10(1) Direktive 93/25/EGS so določeni v Prilogi III.
Člen 5
Masa klavnih trupov iz člena 13(1) Direktive 93/25/EGS je določena v Prilogi IV.
Člen 6
1. Na podlagi člena 1(3) Direktive 93/25/EGS se državam članicam, naštetim v točki (a) Priloge V, dovoli uporaba administrativnih virov namesto statističnih raziskovanj.
2. Na podlagi člena 10(2) Direktive 93/25/EGS se državam članicam, naštetim v točki (b) Priloge V, dovoli razdelitev po velikostnih razredih črede za končne rezultate sodih let.
Člen 7
Odločba 94/434/ES se razveljavi.
Sklicevanja na razveljavljeno odločbo se razlagajo kot sklicevanja na to odločbo in se berejo v skladu s primerjalno tabelo v Prilogi VII.
Člen 8
Ta odločba je naslovljena na države članice.
V Bruslju, 4. avgusta 2003

Labels: 15
6